Ongeluk by Bonnievale eis ‘engel van ’n mens’ | Netwerk24
Ongeluk by Bonnievale eis ‘engel van ’n mens’
Deur Jana Breytenbach 17 September 2019 20:54
Mense moet hom onthou vir sy wonderlike hart en sy glimlag. Hy was ’n engel van ’n mens.
So het Marilie Cillié, suster van S.J. Marais (22), oor haar jonger broer gesê nadat hy Maandag in ’n motorongeluk buite Bonnievale verongeluk het.
Die Marais-gesin. Van links is Suzaan Marais, Pieter Marais, Marilie Cillié, Elaine Marais, S.J. Marais en baba Elizabeth Cillié.Foto: Verskaf
Marais was in die rigting van Robertson onderweg toe ’n voertuig naby die Bon Courage-wynkelder voor hom indraai. Hy het die voertuig se agterkant getref. Die impak van die botsing het Marais se voertuig teen ’n vragmotor geslinger. Hy is vermoedelik op slag dood.
Boodskappe van medelye het ingestroom.
“My ma vat dit baie sleg en my pa nog erger. S.J. was sy beste pel.
“Hy het altyd gelag. Daar is niemand wat nie deur hom geraak is nie en hy het die mooiste hart gehad,” het Cillié gesê.
Ruzeanne Botha en S.J. Marais.Foto: Verskaf
Marais het die afgelope drie jaar by sy pa se onderneming, Marais Bakwerke, ’n staal-en-ingenieursonderneming, op Bonnievale gewerk.
Volgens sy suster het hy al op ’n jong ouderdom gesê hy wil nie skool toe gaan nie en net saam met sy pa werk.
Hy het in Julie aan Ruzeanne Botha verloof geraak en hulle sou in Mei 2020 trou.
Botha het ’n hartroerende boodskap op Facebook geskryf: “Jy’t altyd ’n antwoord gehad. Wat maak ek nou sonder jou? Hoe gaan my lewe aan? Ek wens jy kon my antwoord . . . .”
Cillié, wat in Ceres woon, het gesê sy het haar broer elke naweek gesien.
“Ons is ’n baie hegte familie en daarom is hierdie vir ons verskriklik moeilik.”
Marais se begrafnis is Saterdag om 11:00 vanuit die NG kerk Bonnievale.
Meer oor: S.J. Marais | Bonnievale | Motorongeluk | Sterfgeval
Hartaanval eis oud-Bok Chester vinnig